b"\n_START_ARTICLE_\nDru\xc5\xa1tvo psihologov Slovenije\n_START_PARAGRAPH_\nDru\xc5\xa1tvo psihologov Slovenije (DPS) je nastalo leta 1954 in je prostovoljno strokovno zdru\xc5\xbeenje psihologov Slovenije. Je nevladno, neprofitno in nestrankarsko zdru\xc5\xbeenje, ki povezuje \xc4\x8dlane iz podro\xc4\x8dij znanosti, izobra\xc5\xbeevanja, \xc5\xa1porta, zdravstva, socialnega varstva, dela, zaposlovanja, obrambe, varstva okolja in prostora ipd. V dru\xc5\xa1tvu je oblikovanih pet stalnih komisij, in sicer: komisija za psihodiagnosti\xc4\x8dna sredstva, komisija za eti\xc4\x8dna vpra\xc5\xa1anja, komisija za priznanja, komisija za mednarodno sodelovanje in komisija za raziskovanje in razvoj. Komisija eti\xc4\x8dna vpra\xc5\xa1anja je leta 1982 sprejela Kodeks poklicne etike psihologov Slovenije, ki z manj\xc5\xa1imi spremembami velja \xc5\xa1e danes. Napisan je splo\xc5\xa1no, torej tudi za psihodiagnostiko v podjetjih, v splo\xc5\xa1nem si z njim prizadevajo pri oblikovanju lika psihologa kot odgovornega strokovnjaka. Dru\xc5\xa1tvo izdaja strokovno revijo Psiholo\xc5\xa1ka obzorja in Obvestila Slovenskih psihologov, soizdaja pa tudi revijo Anthropos, ki je \xc4\x8dasopis za psihologijo in filozofijo ter za sodelovanje humanisti\xc4\x8dnih ved. Dru\xc5\xa1tvo psihologov Slovenije je v\xc4\x8dlanjeno v Evropsko zvezo psiholo\xc5\xa1kih zdru\xc5\xbeenj (EFPA - European Federation of Psychologists' Associations) in v Mednarodno unijo psiholo\xc5\xa1kih ved (IUPSyS - International Union of Psychological Science).\n_START_SECTION_\nNaloge Dru\xc5\xa1tva psihologov Slovenije\n_START_PARAGRAPH_\n1. Predstavlja in zastopa poklic psihologa in poklicne interese svojih \xc4\x8dlanov_NEWLINE__NEWLINE_2. Sodeluje in pomaga pri napredku in razvoju psiholo\xc5\xa1ke teorije in prakse_NEWLINE__NEWLINE_3. Skrbi za povezovanje in obve\xc5\xa1\xc4\x8danje \xc4\x8dlanstva_NEWLINE__NEWLINE_4. Skrbi za znanstveni in strokovni razvoj svojih \xc4\x8dlanov,njihovo dopolnilno strokovno izobra\xc5\xbeevanje ter_NEWLINE__NEWLINE_usposabljanje z organizacijo in izvedbo predavanj, delavnic, te\xc4\x8dajev, seminarjev, \xc5\xa1tudijskih dni, posvetov in kongresov_NEWLINE__NEWLINE_5. Izdaja oziroma skrbi za izdajanje strokovne literature, posebno svoje strokovne revije v skladu z veljavnimi predpisi_NEWLINE__NEWLINE_6. Usklajuje in nadzoruje izdajanje, vzdr\xc5\xbeevanje in strokovno uporabo psihodiagnosti\xc4\x8dnih sredstev in psiholo\xc5\xa1ke dokumentacije v skladu s predpisi_NEWLINE__NEWLINE_7. Ureja profesionalni polo\xc5\xbeaj psihologov in se zavzema za pravne vidike delovanja psihologov_NEWLINE__NEWLINE_8. Povezuje se s strokovnimi zdru\xc5\xbeenji drugih dr\xc5\xbeav in skrbi za poenotenje z evropskimi oziroma mednarodnimi kriteriji in standardi_NEWLINE__NEWLINE_9. Skrbi, da je javnost pravilno obve\xc5\xa1\xc4\x8dena o delu, dose\xc5\xbekih in mo\xc5\xbenostih psihologije_NEWLINE__NEWLINE_10. Skrbi za spo\xc5\xa1tovanje na\xc4\x8del poklicne etike psihologov"